CELEX: 32013D0056
Language: lt
Date: 1358812800000
Title: 2013/56/ES: 2013 m. sausio 22 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2010/39/ES leisti Portugalijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių

25.1.2013   
            
            
               LT
            
            
               Europos Sąjungos oficialusis leidinys
            
            
               L 22/17
            
         TARYBOS ĮGYVENDINIMO SPRENDIMAS
   2013 m. sausio 22 d.
   kuriuo iš dalies keičiamas Įgyvendinimo sprendimas 2010/39/ES leisti Portugalijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių
   (2013/56/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               raštu, kurį Komisijos Generalinis sekretoriatas užregistravo 2012 m. balandžio 18 d., Portugalija paprašė leisti toliau taikyti priemonę, kurią anksčiau leista taikyti Tarybos įgyvendinimo sprendimu 2010/39/ES (2) ir kuria nukrypstama nuo Direktyvos 2006/112/EB nuostatų, reglamentuojančių teisę į atskaitą, asmens prievolę sumokėti mokestį ir prievolę pateikti pridėtinės vertės mokesčio (PVM) deklaraciją;
            
         
               (2)
            
            
               pagal Direktyvos 2006/112/EB 395 straipsnio 2 dalies antrą pastraipą Komisija 2012 m. birželio 1 d. raštu pranešė kitoms valstybėms narėms apie Portugalijos prašymą. 2012 m. birželio 6 d. raštu Komisija pranešė Portugalijai, kad turi visą prašymui įvertinti būtiną informaciją;
            
         
               (3)
            
            
               Portugalijos taikoma priemone nukrypstama nuo Direktyvos 2006/112/EB nuostatų, nes ja leidžiama taikyti specialią neprivalomąją sistemą tam tikroms išnešiojamosios prekybos sektoriuje veikiančioms įmonėms, kurios atitinka specialias sąlygas ir kurioms kompetentingi mokesčių administratoriai leidžia šią sistemą taikyti (toliau – autorizuotos įmonės). Tos autorizuotos įmonės taiko specialų verslo modelį ir savo prekes tiesiogiai parduoda tarpiniams prekybos agentams, kurie savo ruožtu tas pačias prekes tiesiogiai perparduoda galutiniams vartotojams;
            
         
               (4)
            
            
               priemone nukrypstama nuo Direktyvos 2006/112/EB 168 straipsnio, kuriuo reglamentuojama apmokestinamojo asmens teisė atskaityti PVM, mokėtiną už jo apmokestinamiesiems sandoriams patiektas prekes ir suteiktas paslaugas, suteikiant autorizuotoms įmonėms teisę atskaityti jų prekybos agentų mokėtiną arba sumokėtą PVM už tiems prekybos agentams patiektas atitinkamas prekes;
            
         
               (5)
            
            
               priemone nukrypstama nuo Direktyvos 2006/112/EB 193 straipsnio, kuriuo reglamentuojama prievolė sumokėti PVM, nustatant, kad autorizuotoms įmonėms, kurioms taikoma sistema, tenka prievolė sumokėti PVM už jų prekybos agentų galutiniams vartotojams tiekiamas prekes;
            
         
               (6)
            
            
               priemone nukrypstama nuo Direktyvos 2006/112/EB 250 straipsnio, kuriuo reglamentuojama prievolė pateikti PVM deklaraciją, perkeliant autorizuotoms įmonėms prievolę pateikti PVM deklaraciją, susijusią su prekėmis, kurias tos įmonės patiekė prekybos agentams, ir su tų prekių patiekimu galutiniams vartotojams;
            
         
               (7)
            
            
               nukrypti leidžianti priemonė gali būti taikoma tik įmonėms, kurių visą apyvartą sudaro pajamos iš išnešiojamosios prekybos, kurią savo vardu ir sąskaita vykdo prekybos agentai, jeigu visos įmonių parduodamos prekės yra įtrauktos į iš anksto sudarytą galutinio vartojimo etapo kainoraštį ir įmonės jas parduoda tiesiogiai prekybos agentams, kurie savo ruožtu jas tiesiogiai perparduoda galutiniams vartotojams;
            
         
               (8)
            
            
               taikant nukrypti leidžiančią priemonę užtikrinama, kad mažmeninės prekybos etape už autorizuotoms įmonėms priklausančias parduotas prekes sumokamas PVM faktiškai būtų sumokėtas į valstybės iždą, ir taip palengvinama mokestinio sukčiavimo prevencija. Be to, ją taikant palengvinamas mokesčių administravimas, nes supaprastinama PVM surinkimo tvarka ir sumažinamos su PVM susijusios prekybos agentų prievolės;
            
         
               (9)
            
            
               atsižvelgiant į Portugalijos pateiktą informaciją, teisinė ir faktinė padėtis, kuria buvo grindžiamas nukrypti leidžiančios priemonės taikymas, nepakito ir tebeegzistuoja. Todėl Portugalijai turėtų būti leista toliau taikyti tą priemonę tolesniu, tačiau ribotu laikotarpiu, kad būtų galima peržiūrėti nukrypti leidžiančios priemonės būtinybę ir veiksmingumą;
            
         
               (10)
            
            
               jeigu, Portugalijos nuomone, priemonės taikymą reikėtų vėl pratęsti po 2015 m., Komisijai iki 2015 m. kovo 31 d. kartu su prašymu dėl pratęsimo turėtų būti pateikta nukrypti leidžiančios priemonės taikymo ataskaita, kad Komisija turėtų pakankamai laiko išnagrinėti prašymą, o Taryba priimti pasiūlymą, jeigu Komisija jį pateiktų;
            
         
               (11)
            
            
               nukrypti leidžianti priemonė turės tik nežymų poveikį bendrai galutinio vartojimo etape Portugalijos surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš PVM;
            
         
               (12)
            
            
               todėl Įgyvendinimo sprendimas 2010/39/ES turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimas 2010/39/ES iš dalies keičiamas taip:
   
               1)
            
            
               4 straipsnio antroje dalyje data „2012 m. gruodžio 31 d.“ pakeičiama data „2015 m. gruodžio 31 d.“;
            
         
               2)
            
            
               įterpiamas šis straipsnis:
               „4a straipsnis
               Bet koks prašymas leisti toliau taikyti šiame sprendime numatytą priemonę pateikiamas Komisijai iki 2015 m. kovo 31 d. kartu su tos priemonės taikymo ataskaita.“
            
         2 straipsnis
   Šis sprendimas įsigalioja pranešimo apie jį dieną.
   Jis taikomas nuo 2013 m. sausio 1 d.
   3 straipsnis
   Šis sprendimas skirtas Portugalijos Respublikai.
   
      Priimta Briuselyje 2013 m. sausio 22 d.
      
         
            Tarybos vardu
         
         
            Pirmininkas
         
         M. NOONAN
      
   
   
      (1)  OL L 347, 2006 12 11, p. 1.
   
      (2)  OL L 19, 2010 1 23, p. 5.